2 dood, 15 beseer in Jhb-ongeluk(Foto verskaf deur ER24) ŉ Man en ŉ vrou is dood en 15 beseer ná ŉ ongeluk Sondagmiddag op die Golden Highway in Naturena in die suide van Johannesburg. “Paramedici het omstreeks 14:30 by die toneel opgedaag. ŉ Taxi het langs die pad omgeslaan en ŉ bakkie het oor die middelste versperring van die pad gestaan,” sê Ineke van Huyssteen, woordvoerder van ER24. “Twee mense het noodlottige beserings opgedoen en is op die toneel dood verklaar. Vyftien persone het geringe tot matige beserings opgedoen.” Die pasiënte is op die toneel ondersoek voor hulle na hospitale geneem is vir verdere behandeling. Die omstandighede rondom die ongeluk is nog nie bekend nie. Owerhede stel ondersoek in.